ไฟแนนซ์ทูเดย์
“เสี่ยโต้ง” กิตติรัตน์ ณ ระนอง รองนายกรัฐมนตรีและ รมว.คลัง ให้นโยบายผู้บริหารคลัง
26 ม.ค. 2555

“เสี่ยโต้ง” กิตติรัตน์ ณ ระนอง รองนายกรัฐมนตรีและ รมว.คลัง ให้นโยบายผู้บริหารคลัง 
ยืนยันไม่มีการเปลี่ยนตัวโยกย้ายใคร ไม่เชื่อให้ไปดูสมัยเป็น รมว.พาณิชย์ ไม่เคยย้ายใครสักตำแหน่ง




...การมอบนโยบายของเสี่ยโต้ง ยังให้ผู้บริหารคลังคิดวลีเด็ดแนะนำตัวเองแบบสั้นๆ กระชับๆ ซึ่งผู้บริหารกรมภาษีไม่ทำให้ผิดหวัง ว่า เป็นใครอยู่กรมไหน ซึ่งทุกคนตบท้ายเหมือนกันหมดว่า การเก็บภาษียังเกินเป้า ผู้เสียภาษีได้ยินแล้วจะหนาว
...สำหรับ สาธิต รังคสิริ อธิบดีกรมสรรพากร บอกคนใกล้ชิดว่า ปีนี้ตั้งเป้าเก็บภาษีให้เกินเป้าสัก 30% จากเป้าที่ตั้งไว้ 1.6 ล้านล้านบาท ดีดออกมาเป็นตัวเงินก็เกินเป้า 4-5 แสนล้านบาทเท่านั้นเอง ถือเป็นการลงยันต์เก้าอี้ไม่ให้ใครคิดจะมาเลื่อยแย่งไปได้ง่ายๆ
...การแต่งตั้งคณะกรรมการสรรหาประธานกรรมการธนาคารแห่งประเทศไทย (ธปท.) คนใหม่ ต้องเลื่อนออกไป หลังจากที่ ธีระชัย ภูวนาถนรานุบาล พ้นไปจากตำแหน่ง รมว.คลัง เสียก่อน ทำให้ต้องมีการส่งรายชื่อใหม่ให้ กิตติรัตน์ เลือกกรรมการชุดใหม่อีกครั้ง
...สำหรับรายชื่อ ประธานบอร์ดแบงก์ชาติ คนใหม่ วงในรั้วบางขุนพรหมลือกันว่าเป็นชื่อ โอฬาร ไชยประวัติ ผู้มีประวัติวิจารณ์การทำงานของ ธปท. อย่างเผ็ดร้อน ใช่ไม่ใช่ต้องติดตาม
...ทิ้งท้าย อารีพงศ์ ภู่ชอุ่ม ปลัดคลัง จะนั่งเป็นประธานประชุมคณะกรรมการสำนักงานสลากกินแบ่งรัฐบาล ครั้งที่ 2 วาระร้อนหนีไม่พ้นการจัดสรรโควตาที่ยังมีปัญหาแก้ไม่ตก ปิดไม่ลง เพราะมีผลประโยชน์กลุ่มการเมืองเข้ามาฝังรากลึกเกินกว่าจะขุดออกได้
...ว่ากันว่า ขุมทรัพย์สำนักงานสลากฯ นี่เอง ที่ทำให้อดีต รมว.คลัง ต้องพ้นจากตำแหน่ง จริงหรือมั่ว เจอตัวก็ไปถามกันเอง